钦定古今图书集成/明伦汇编/交谊典/第071卷 > 宋册府元龟 > 《三月三日于灞水曲饯豫州杜长史别昆季序》
## 钦定古今图书集成/明伦汇编/交谊典/第071卷 > 宋册府元龟 > 《三月三日于灞水曲饯豫州杜长史别昆季序》

宋之问

上巳佳游，近郊春色。朱轩映野，见东流之祓禊；白云
在天，怆南登之送别。杜长史言辞灞浐，将适荆河，恋
旧乡之乔木，借故园之芳草。鸰原四鸟，是日分飞；舆
泉二龙，此时云远。绿潭一望，青山四极。秦人去国，乘
右辅之修途；洛客思归，忆东京之曲水。请染翰操纸，
即事形言，各赋《兰亭》之诗，咸申葛陂之赠。